ป๋านนท์ถอย เลิกนัดหาเขย ที่คนสมัครนับแสน
ครวญเจอเมียด่ายับ ลูกสาวขอโทษทําวุ่น,ป๋านนท์ เสี่ย,ล้งทุเรียน,ประกาศขอยุติการรับสมัครว่าที่ลูกเขย และขอยกเลิกวันนัดรวมพลว่าที่ลูกเขยที่ จ.จันทบุรี ครวญตลอด 3 วัน 3 คืน มีคนแห่สมัครนับแสนคน แถมผู้หญิงอีกนับร้อยขอสมัครเป็นเมียน้อย จนแทบไม่ได้หลับไม่ได้นอน ส่งผลกระทบลูกค้าโทร.ติดต่อไม่ได้ แถมโดนเมียด่า หาเรื่องใส่ตัว และงอนยังไม่ยอมคุยด้วย ขณะที่ลูกสาวขอโทษสังคมและผู้ที่สนใจสมัครรับการคัดเลือก ย้ำชีวิตคู่ของคนเราไม่ใช่แบบนี้ แต่ยังเปิดช่องให้ติดต่อคบหาเป็นเพื่อนทางสื่อออนไลน์,กระแสยังร้อนแรงไม่หยุด กรณี ป๋านนท์ หรือนายอานนท์ รถทอง อายุ 59 ปี เสี่ยเจ้าของล้งทุเรียนส่งออก ป๋านนท์&ป้าอร ในตลาดอวยชัย 3 ถนน เอเชีย 41 หมู่ 4 ต.วังตะกอ อ.หลังสวน จ.ชุมพร ประกาศผ่านเฟซบุ๊กรับสมัครลูกเขยให้ น.ส.กาญจน์สิตา รถทอง ลูกสาววัย 26 ปี มีดีกรีปริญญาตรีเอแบคเกียรตินิยม ปริญญาโทมหาวิทยาลัยศูนย์ยะเซนต์ ประเทศจีน พร้อมแถมเงินสดให้ 10 ล้านบาท รถยนต์ 10 คัน บ้านหนึ่งหลัง ล้งทุเรียน เป็นทุนตั้งตัวทำให้มีหนุ่มน้อยหนุ่มใหญ่แห่สมัครรับการคัดเลือกลูกเขยจนนายอานนท์กับลูกสาวต้องรับสายทั้งวันทั้งคืนแทบไม่ได้นอน ขณะที่สาวแก่แม่ม่ายก็ไม่ยอมน้อยหน้าแห่เสนอตัวเป็นเมียน้อยป๋านนท์กว่า 200 ราย โดยนัดให้ผู้สมัครเป็นลูกเขยไปรวมพลที่ล้งรับในตลาดเนินสูง อ.ท่าใหม่ จ.จันทบุรี เพื่อรับการคัดเลือก ขณะที่สังคมยังเฝ้าลุ้นใครจะเป็นหนุ่มผู้โชคดีคว้าภรรยาหน้าตาดีและมีทรัพย์สินนับสิบล้านไปครอง,ความคืบหน้าการสรรหาสามีให้ลูกสาวของเสี่ยเจ้าของล้งทุเรียน เมื่อเวลา 13.00 น. วันที่ 6 มี.ค. ที่ล้งทุเรียน ป๋านนท์&ป้าอร ตลาดอวยชัย 3 อ.หลังสวน จ.ชุมพร นายอานนท์ รถทอง กล่าวถึงการเลือกเฟ้นเขยขวัญว่า ไม่ไหวแล้ว วุ่นวายไปหมดแล้ว เมียก็ด่า ลูกสาวก็จะบ้าแล้ว ไม่คิดว่าจะมากมายขนาดนี้ คนก็สืบกันเก่ง ไม่คิดว่าจะหาเบอร์โทร. หาเฟซบุ๊กของลูกสาวเจอ ขอให้นักข่าวช่วยประกาศไปเลยว่าปิดรับสมัครแล้ว ไม่ต้องโทร.หรือจะมาสมัครด้วยตัวเองอีก และจะไม่ให้สัมภาษณ์อีกแล้ว ตนรับโทรศัพท์ ไม่ไหวแล้ว กระทบต่อธุรกิจ ลูกค้าที่จะโทร.ซื้อขายทุเรียนอย่างมาก และมีหลายรูปแบบ ขณะนี้ถ้ารวมๆ แล้วหลายหมื่นหรือเป็นแสนคน ก็กลัวว่าหากวันคัดเลือกตัวในวันที่ 1 เม.ย. ที่ตลาดเนินสูง อ.ท่าใหม่ จ.จันทบุรี หากมากันเยอะตามที่สมัครไว้อาจเกิดปัญหาเรื่องสถานที่และปัญหาอื่นๆตามมา ขอปิดรับสมัครลูกเขยตั้งแต่วันนี้เป็นต้นไป ไม่ต้องโทรศัพท์มาสมัครอีก เจอกันวันนัดรวมพลว่าที่ลูกเขยทีเดียว,ป๋านนท์กล่าวต่อว่า ที่หาลูกเขยจริงๆแล้วตนโพสต์ให้เพื่อนๆพ่อค้าทุเรียนในกลุ่มเฟซบุ๊กได้เห็นกัน เผื่อเพื่อนๆที่มีลูกชายเกิดสนใจมาสมัครเป็นลูกเขยตน ไม่คิดว่าจะบานปลายไปถึงคนนอกกลุ่มจนกลายเป็นเรื่องใหญ่โตขนาดนี้ และสมัครมากันมากมายเกินไป ตลอด 3 วัน 3 คืนมานี้แทบไม่ได้พักผ่อน แล้วยังมีปัญหากับเมียอีกด้วยเนื่องจากมีผู้หญิงจำนวนนับพันรายโทรศัพท์มาขอยืมขอกู้เงินและขอเป็นเมียน้อย ขอให้ตนเลี้ยงดูอ้างเหตุผลปัญหาชีวิตและความเดือดร้อนที่น่าสงสารเห็นใจต่างๆนานา จนเมียรับไม่ได้ด่าว่าตนหาเรื่องใส่ตัว ตอนนี้งอนยังไม่พูดกันเลย ที่ผ่านมา เห็นว่าลูกสาวอายุมากยังไม่มีสามีมาช่วยสืบทอดธุรกิจ ตนทำธุรกิจซื้อขายทุเรียนในประเทศและส่งออกตามออเดอร์ไปยังประเทศจีน เห็นว่าคนจีนค้าขายเก่งเมื่อลูกสาวเรียนจบส่งไปเรียนภาษาที่ประเทศจีน คิดว่าอาจจะได้ลูกเขยจีนกลับมาสืบทอดธุรกิจ แต่ลูกสาวกลับมามือเปล่า แฟนก็ไม่มี,น.ส.กาญจน์สิตา รถทอง อายุ 26 ปี ลูกสาว กล่าวว่า ตนเข้าใจในความรู้สึกของพ่อ พ่อรู้สึกอย่างไรคิดอย่างไรก็จะพูดไปแบบนั้น ตนพยายามบอกกับพ่อว่าพอแล้ว อย่าไปพูดอะไรมาก เดี๋ยวสังคมสื่อออนไลน์มันแรง ส่วนตนก็ไม่ได้คิดอะไรมาก ไม่ว่าพ่อจะเลือกใครแต่สุดท้ายเรื่องของความรักก็ขึ้นอยู่กับ ตัวเราด้วย ไม่ใช่มาสมัครเพราะเงินหรือเพราะงาน อย่างไรก็ตาม วันที่ 1 เม.ย. ที่พ่อนัดหมายกับผู้ที่มาสมัครเป็นลูกเขยไว้ ตนก็ต้องไปตามที่พ่อประกาศไว้ แต่จะเป็นอย่างไรก็ขึ้นอยู่กับพ่อของตน เพราะพ่อจะเข้าใจตนและรู้ว่าตนเป็นคนอย่างไรชอบแบบไหน,ส่วนที่แผงทุเรียน อานนท์ เจ้จั่น แผงทุเรียนใหญ่ที่สุดในตลาดสี่มุมเมือง ต.คูคต อ.ลำลูกกา จ.ปทุมธานี เจ้าของร้านชื่อเจ้จั่น นั่งเฝ้าร้านและดูลูกจ้างราว 10 คน จัดเรียงทุเรียนอยู่ เจ้จั่นกล่าวว่าตนเป็นภรรยาอีกคนของป๋านนท์ที่ประกาศหาลูกเขยจนเป็นข่าวใหญ่โต และเป็นน้องสาวป้าอร แม่ของ น.ส.กาญจน์สิตา ป๋านนท์เป็นคนตลกชอบโพสต์อะไรแบบนี้อยู่แล้ว แต่ตนไม่เคยเห็นเพราะไม่เล่นเฟซบุ๊ก แต่มารู้เพราะมีคนมาแซว ทราบว่าก่อนที่จะโพสต์ข้อความนั้น ป๋านนท์ออกไปตระเวนทุเรียนแล้วเหนื่อย แกล้งพูดว่าเดี๋ยวหาลูกเขยมาช่วยเลย กระทั่งมีการโพสต์หาลูกเขย ตนคิดเป็นเรื่องขำๆที่แกแกล้งโพสต์ไปแบบนั้น ส่วนเรื่องที่ผู้หญิงมาขอเป็นเมียน้อยนั้น ตนไม่เคยสนใจ,ต่อมาเวลา 16.00 น. นายอานนท์ รถทอง พร้อมลูกสาว เปิดเผยกับผู้สื่อข่าวที่ล้งทุเรียน ป๋านนท์&ป้าอร ว่า หลังประกาศรับสมัครลูกเขยดังกล่าวได้รับความสนใจจากคนทั่วประเทศ และจากต่างประเทศมีการโทรศัพท์ติดต่อมาหาตลอดเวลาจนแทบไม่ได้หลับไม่ได้นอน ครอบครัวเราได้ปรึกษากันแล้วขอยุติการรับสมัครว่าที่ลูกเขย และขอยกเลิกวันนัดรวมพลว่าที่ลูกเขยในวันที่ 1 เม.ย.นี้ เนื่องจากมีผู้สมัครเข้ามามากกว่า 1 แสนคน เกรงไม่สะดวกทั้ง เรื่องสถานที่ เรื่องการเดินทางของผู้สมัครแต่ละคน ความวุ่นวายจากจำนวนมาก และหากคัดเลือกได้ก็อาจสร้างความไม่พอใจกับผู้ไม่ได้รับการคัดเลือก,ด้าน น.ส.กาญจน์สิตา รถทอง กล่าวว่า หลังจากปรึกษากับครอบครัวแล้วการขอยกเลิกเรื่องทั้งหมดถือว่าดีที่สุดแล้วเพื่อยุติปัญหาที่จะตามมา เมื่อตัดสินใจยกเลิกแล้วตนก็สบายใจ เพราะคิดว่าความรักการมีชีวิตคู่ของคนเราไม่ใช่วิธีนี้แบบนี้ ต้องอยู่ที่จิตใจด้วย ต้องขอโทษสังคม ขอโทษทุกๆคนที่ติดต่อ เข้ามา ส่วนใครอยากคบหาเป็นเพื่อนกับตนก็มีอีกหลายช่องทางที่ติดต่อกันได้ทางสื่อออนไลน์
ป๋านนท์ เสี่ยล้งทุเรียนประกาศขอยุติการรับสมัครว่าที่ลูกเขย และขอยกเลิกวันนัดรวมพลว่าที่ลูกเขยที่ จ.จันทบุรี ครวญตลอด 3 วัน 3 คืน
ล้งทุเรียน,ชุมพร,ป๋านนท์,หาลูกเขย,พ่อตาประกาศตามหาลูกเขย,อานนท์ รถทอง,ข่าวหน้า1,ข่าวทั่วไป